Δύο Ξένοι

Επισκόπηση

Το σενάριο ήταν του Αλέξανδρου Ρήγα και του Δημήτρη Αποστόλου και η σκηνοθεσία του Αλέξανδρου Ρήγα, του Αντώνη Αγγελόπουλου και του Ανδρέα Μορφονιού. Η σειρά εξιστορούσε τον έρωτα του σκηνοθέτη και καθηγητή υποκριτικής Κωνσταντίνου Μαρκορά (Νίκος Σεργιανόπουλος) και της τηλεπαρουσιάστριας της πρωινής εκπομπής "Πρωινό χαμόγελο" Μαρίνας Κουντουράτου (Εβελίνα Παπούλια) μέσα από χιουμοριστικές καταστάσεις και μια προσπάθεια να κρύψουν τον έρωτα τους από τους άλλους, αλλά πολλές φορές και από τον ίδιο τους τον εαυτό. Η σειρά ξεχώρισε για το σενάριο της, βασισμένο στο χιούμορ και στα πικάντικα σχόλια, χαρακτηριστικά γνωρίσματα των σεναριογράφων. Επίσης οι ίδιοι ποτέ δεν έκρυψαν τις αναφορές του σήριαλ σε διάσημα λογοτεχνικά έργα που πραγματεύονται το ίδιο θέμα (έναν έρωτα κόντρα σε όλες τις κοινωνικές νόρμες και διακρίσεις) όπως τον "Πυγμαλίωνα" του Τζωρτζ Μπέρναρντ Σω, αλλά και το θεατρικό "Εκπαιδεύοντας τη Ρίτα" του Willy Russell. Άλλωστε, η σειρά δανείζεται το κεντρικό μουσικό της θέμα " The 101 Strings Orchestra - I could Have Danced All Night " από τη κινηματογραφική μεταφορά του "Pygmalion"  " My Fair Lady " (μεταφ. "Ωραία μου Κυρία"). Ο τίτλος της σειράς λήφθηκε από στίχους τραγουδιού του Γιάννη Πάριου "Μα το σημάδι στο λαιμό μου που θα μένει, θα μαρτυράει πως δεν είμαστε δυο ξένοι...".
Στο πρώτο επεισόδιο , στο τέλος των τίτλων αρχής, οι συντελεστές αφιερώνουν την σειρά στην Αλίκη Βουγιουκλάκη , με το χαρακτηριστικό παρακάτω κείμενο. - Η σειρά "ΔΥΟ ΞΕΝΟΙ" αφιερώνεται σε μια γυναίκα που μας έμαθε να πιστεύουμε στα παραμύθια...Την Αλίκη-
Η σειρά αποτελείται από 59 επεισόδια αλλά στις επαναλήψεις του καναλιού προβάλλονται μόλις τα 58, καθώς το ένα από αυτά δεν έχει ξαναπαιχτεί λόγω της άσχημης γλώσσας που περιέχει (απαγορεύθηκε από το Εθνικό Συμβούλιο Ραδιοτηλεόρασης. Αριθμός επεισοδίου 41ο - Α΄ προβολή: 21/12/1998). Η σειρά επίσης έχει και μια τηλεταινία με αφορμή τον 3ο κύκλο που δεν προβλήθηκε ποτέ. Ο τρίτος κύκλος, σύμφωνα με τον Αλέξανδρο Ρήγα, ήταν προγραμματισμένη να ξεκινήσει αρχές Οκτωβρίου του 1999 και θα ολοκληρωνόταν σε 12 επεισόδια λίγο πριν τα Χριστούγεννα.

Υπόθεση

Ο Κωνσταντίνος Μαρκοράς (Νίκος Σεργιανόπουλος) είναι καθηγητής αρχαίου δράματος στο Θεατρικό Εργαστήρι που λειτουργεί μαζί με τον στενό φίλο του και ηθοποιό, Πέτρο Σταύρου (Οδυσσέας Σταμούλης). Ο Κωνσταντίνος είναι αυστηρός, ελαφρώς δύστροπος, βαθιά υποστηρικτής του κλασικισμού, με εσωστρεφή χαρακτήρα. Ζει σε ένα διαμέρισμα στην Οδό Μητσαίων, στη Συνοικία Μακρυγιάννη (Αθήνα), μαζί με την οικονόμο του, Φλώρα Μπαρμπαρίτσα (Χρυσούλα Διαβάτη). Η μητέρα του, Ντένη Μαρκορά (Ντίνα Κώνστα) είναι μια πλούσια χήρα, πολυμήχανη, χιουμορίστα, φανατική οπαδός του Παναθηναϊκού, που επηρέασε αρνητικά την ψυχολογία του Κωνσταντίνου όταν εκείνος ήταν ακόμη παιδί, και σήμερα ακόμη τον κάνει έξω φρενών. Η ίδια ζει σε μια μονοκατοικία στο Κολωνάκι, μαζί με την Ρωσίδα υπηρέτρια της, τη Μαρούσκα (Καλλιόπη Ταχτσόγλου), που πάντα αποτελεί το άτομο που θα ξεσπάσει πάνω της.
Όταν το φλερτ της Ντένης, ο Νικηφόρος Κασιμάτης (Δημήτρης Τσούτσης), που διευθύνει ένα τηλεοπτικό κανάλι, αντιλαμβάνεται πως οι θεαματικότητες έχουν πέσει, αποφασίζει να εισέλθει μέσα στον χώρο των κουλτουριάρηδων καλεσμένων στις εκπομπές, πείθοντας τη Ντένη να εμφανιστεί ο Κωνσταντίνος στην πρωινή εκπομπή της Μαρίνας Κουντουράτου (Εβελίνα Παπούλια), «Πρωινό Χαμόγελο». Ο Κωνσταντίνος αντιδρά αρνητικά αρχικά, μιας και πρόκειται για έναν εχθρό της τηλεόρασης, αλλά έπειτα το ξανασκέφτεται και εμφανίζεται την άλλη μέρα στην εκπομπή της Μαρίνας. Η Μαρίνα, είναι μια νεαρή κοπέλα, από χωριό, χωρίς ιδιαίτερη μόρφωση, και με τον χαρακτήρα που πρέπει να έχει η κάθε παρουσιάστρια. Με την προσωπικότητά της, και την συμπεριφορά της, εκνευρίζει τον Κωνσταντίνο, ο οποίος αποχωρεί από την εκπομπή. Στα παρασκήνια, η Μαρίνα χαστουκίζει τον Κωνσταντίνο, και από εδώ πετάγεται η πρώτη σπίθα μια σχέση αγάπης και μίσους...
Στην πορεία, η Μαρίνα επιθυμεί να φοιτήσει στη Δραματική Σχολή του Κωνσταντίνου, και εκείνος διστακτικά τη δέχεται δοκιμαστικά. Από την πρώτη μέρα οι δυο τους δεν τα πηγαίνουν καλά, και είναι εμφανής η αντιπάθεια που τρέφει ο ένας για τον άλλο. Με τον καιρό, οι δυο τους θα ανακαλύψουν κρυφές πτυχές του χαρακτήρα τους χάρη στον άλλο: η Μαρίνα θα θελήσει να εμπλουτίσει τις γνώσεις της, ενώ ο Κωνσταντίνος θα βρει έναν πιο εύθυμο χαρακτήρα.
Στα γενέθλια της Ντένης, τελικά, οι δυο τους θα πέσουν στο κρεβάτι και σύντομα θα δημιουργήσουν ένα παράνομο δεσμό, τον οποίο θα μάθει ο αρχισυντάκτης του «Πρωινού Χαμόγελου» και φίλος της Μαρίνας, Τόλης Σιδεράτος (Αλέξανδρος Ρήγας), ο Πέτρος, και τελικά η Ντένη (ωστόσο, η ίδια θα το κρατήσει κρυφό από τον Κωνσταντίνο, μιας και μόνο η Μαρίνα γνωρίζει πως η Ντένη ξέρει για το δεσμό τους).
Μετά από μια περίοδο ευημερίας, οι δυο τους θα ανακαλύψουν αρκετές διαφορές των χαρακτήρων τους και θα χωρίσουν, όχι και τόσο πολιτισμένα. Παρόλα αυτά, η Μαρίνα θα χωρίσει την-ως τότε-σχέση της, τον Λάμπη (Νίκος Σιδέρης (ηθοποιός)), ενώ ο Κωνσταντίνος θα κάνει πρόταση γάμου στη μνηστή του, Μίνα (Αλεξάνδρα Παλαιολόγου). Όμως η Μίνα, μαθαίνοντας για τη σχέση Κωνσταντίνου-Μαρίνας, καθώς και για την εγκυμοσύνη της Μαρίνας, η ίδια θα εξαφανιστεί και ο γάμος θα ματαιωθεί.
Η εγκυμοσύνη της Μαρίνας θα φανεί σύντομα, και μη θέλοντας να πει πως το παιδί είναι του Κωνσταντίνου, θα γνωρίσει τον ηθοποιό Αία Μανθόπουλο (Αίας Μανθόπουλος) και, πείθοντάς τον πως η εγκυμοσύνη της είναι καρπός μιας ατυχούς σχέσης, θα επισημοποιηθεί πως εκείνος είναι ο πατέρας του παιδιού. Η κίνηση αυτή θα εκνευρίσει, τόσο τον Κωνσταντίνο, όσο και τη Ντένη, η οποία θα αρχίσει να απομακρύνει από κοντά της και να βρίζει όπου κι αν τη βρει, τη Μαρίνα (γεγονότα που εξελίσσονται στο απαγορευμένο επεισόδιο της σειράς). Ωστόσο, η Μαρίνα θα εξομολογηθεί στην Ντένη την αληθινή πατρότητα του παιδιού, και τότε θα ξαναρχίσουν οι καλές τους σχέσεις.
Παράλληλα, Κωνσταντίνος και Ντένη θα δραστηριοποιηθούν στην τηλεόραση, εκείνος ως σκηνοθέτης, κι εκείνη ως παραγωγός μιας τηλεοπτικής σειράς, που το βασικό cast θα αποτελούν οι μαθητές του Κωνσταντίνου: Δάφνη (Τζούλη Σούμα), Ντίνος (Κωνσταντίνος Παπαθανασίου), Δημήτρης (Νίκος Μποτόπουλος), Βασίλης (Βασίλης Παλαιολόγος), Ντιάννα (Κατερίνα Ηλιάδη-η οποία φλέρταρε τον Νικηφόρο και τον χώρισε από τη Ντένη για να πάρει έναν τηλεοπτικό ρόλο), Φώτης (Φώτης Σπύρος) και Άβα (Άβα Γαλανοπούλου). Η σεναριογράφος της σειράς, Μάρα (Δήμητρα Παπαδήμα), θα δημιουργήσει δεσμό με τον Κωνσταντίνο, ο οποίος όμως θα συνεχίσει να αγαπά τη Μαρίνα.
Μετά από κάποια γεγονότα που θα μεσολαβήσουν, όπως η άφιξη του παλιού αγαπητικού της Φλώρας, Μένιου (Θέμης Μάνεσης-ο οποίος είχε μπλεχτεί σε κυκλώματα μαστροπείας και συλλήφθηκε), η γέννα της Μαρίνας, η επιστράτευση του Τόλη, η εγκατάσταση της μητέρας της Μαρίνας, Ζωίτσας (Τιτίκα Στανσινοπούλου), στην Αθήνα για ένα μικρό διάστημα, κ.α., η Μαρίνα θα κάνει πρόταση γάμου στον Αία, και λίγες ώρες πριν το γάμο, ο Κωνσταντίνος θα ομολογήσει σε όλους την αγάπη του γι’ αυτήν. Η μοίρα, τελικά, το ήθελε γραφτό εκείνος κι εκείνη να είναι μαζί...